10) การควบคุมภายใน

บริษัทฯ ได้ให้ความสำคัญต่อระบบการควบคุมภายใน
และตระหนักเสมอว่าการควบคุมภายในเป็นส่วนประกอบสำคัญในการดำเนินงานของบริษัท
โดยในการประชุมคณะกรรมการบริษัททุกครั้ง ได้กำหนดให้มีวาระ
เพื่อให้คณะกรรมการตรวจสอบได้แสดงความเห็นเกี่ยวกับความเพียงพอ
เหมาะสมต่อการควบคุมภายใน พร้อมทั้งให้ข้อเสนอแนะต่อฝ่ายจัดการ
เพื่อให้มีการแก้ไขและ/หรือปรับปรุงระบบการควบคุมภายในให้เหมาะสม เพียงพอ

คณะกรรมการบริษัท ได้ประเมินความเพียงพอของระบบการควบคุมภายใน
และมีความเห็นเช่นเดียวกับคณะกรรมการตรวจสอบว่า
บริษัทมีระบบการควบคุมภายในที่เหมาะสมเพียงพอ ดังนี้

1.  การควบคุมด้านองค์กรและสภาพแวดล้อมของการควบคุม
    บริษัทมีการวางเป้าหมายในการดำเนินธุรกิจที่ชัดเจน สมเหตุสมผล และวัดผลได้
    โดยมีการกำหนดวิสัยทัศน์ กลยุทธ์ และการวางแผนงบประมาณ
    เพื่อให้การดำเนินงานมีความสอดคล้องและบรรลุเป้าหมายที่วางไว้
    บริษัทมีโครงสร้างองค์กรที่เหมาะสมต่อการดำเนินธุรกิจ
    โดยมีการกำหนดสายงานการบังคับบัญชาให้มีความชัดเจนและเหมาะสม
    และมีการกำหนดบทบาทและหน้าที่ของพนักงานเป็นลายลักษณ์อักษร
    เพื่อให้พนักงานทุกคนทราบและตระหนักถึงอำนาจ หน้าที่ และความรับผิดชอบของตน
    เพื่อที่จะปฏิบัติงานได้อย่างเหมาะสมและเต็มความสามารถ

2.  การควบคุมด้านบริหารความเสี่ยง บริษัทได้ให้ความสำคัญกับการบริหารความเสี่ยง
    โดยในการประชุมคณะกรรมการบริษัท ได้มีการปรึกษา หารือ
    กำหนดมาตรการควบคุมและลดความเสี่ยงที่อาจเกิดขึ้นทั้งจากปัจจัยภายในและปัจจัยภายนอกบริษัท
    ซึ่งอาจส่งผลกระทบต่อการบรรลุเป้าหมายในการดำเนินธุรกิจ

3.  การควบคุมด้านปฏิบัติงานของฝ่ายบริหาร บริษัทได้นำ Balanced Scorecard
    มาใช้เป็นเครื่องมือในการสื่อสารและขับเคลื่อนกลยุทธ์ให้บรรลุตามวิสัยทัศน์
    และภารกิจขององค์กร และได้จัดทำตัวชี้วัดผลการดำเนินงาน (Key Performance
    Indicators – KPIs) ในระดับฝ่ายและระดับบุคคล
    พร้อมทั้งได้ดำเนินการจัดประชุมระหว่างผู้บริหารเพื่อประเมินผลการดำเนินงานในระดับองค์กรและระดับฝ่ายทุกไตรมาส
    อีกทั้งบริษัท ได้จัดทำคู่มือการปฏิบัติงาน
    ซึ่งใช้เป็นกรอบในการกำหนดแนวทางการปฏิบัติงานให้เป็นไปอย่างมีระบบและมีประสิทธิภาพ
    นอกจากนี้บริษัทยังมีระเบียบการปฏิบัติงานที่เป็นลายลักษณ์อักษร ได้แก่ การจัดซื้อจัดจ้าง
    อำนาจอนุมัติวงเงิน เพื่อให้เกิดความคล่องตัว และชัดเจนในการปฏิบัติงาน

4.  การควบคุมด้านระบบสารสนเทศและการสื่อสาร
    บริษัทมีการพัฒนาระบบสารสนเทศและระบบข้อมูลอย่างต่อเนื่อง โดยจัดให้มีระบบข้อมูล
    และช่องทางการสื่อสารทั้งภายในและภายนอกองค์กรอย่างมีประสิทธิภาพและประสิทธิผล
    เพื่อที่จะใช้ในการตัดสินใจ ไม่ว่าจะเป็นข้อมูลทางการเงินหรือข้อมูลอื่น
    โดยระบบด้านการสื่อสารภายในนั้น
    บริษัทได้ให้ข้อมูลข่าวสารที่จำเป็นต่อการดำเนินงานที่เพียงพอ และทันต่อเหตุการณ์
    โดยพนักงานทุกคนได้รับข้อมูลข่าวสารผ่านระบบ Intranet ของบริษัท
    สำหรับระบบการสื่อสารกับบุคคลหรือองค์กรภายนอกนั้น
    บริษัทมีระบบการติดต่อสื่อสารที่มีการให้ข้อมูล ข่าวสารอย่างเพียงพอ
    ซึ่งระบบสารสนเทศและการสื่อสารของบริษัทมีความเหมาะสมในการดำเนินธุรกิจ

5.  การควบคุมด้านระบบการติดตาม บริษัทมีการกำหนดเป้าหมายและแผนการดำเนินงาน
    มีการติดตาม
    และเปรียบเทียบผลการดำเนินงานว่าเป็นไปตามเป้าหมายที่กำหนดอย่างสม่ำเสมอ
    โดยมีการประชุมคณะกรรมการบริหารทุก ๆ 2 สัปดาห์
    เพื่อติดตามผลการปฏิบัติงานอย่างใกล้ชิด และมีการประชุมคณะกรรมการบริษัทอย่างน้อยปีละ 5
    ครั้ง เพื่อพิจารณา วิเคราะห์ และประเมินผลว่าเป็นไปตามกลยุทธ์ เป้าหมาย
    และแผนงานการดำเนินธุรกิจที่กำหนดไว้ พร้อมทั้งแก้ไขปัญหาที่อาจเกิดขึ้น
    นอกจากนี้บริษัทยังมีแผนกตรวจสอบภายใน ซึ่งทำหน้าที่ตรวจสอบการปฏิบัติงานด้านต่างๆ
    ของบริษัท เพื่อประเมินและรายงานผลการตรวจสอบโดยตรงต่อคณะกรรมการตรวจสอบ
    จากนั้นคณะกรรมการตรวจสอบจะรายงานผลการดำเนินงานให้คณะกรรมการบริษัทรับทราบในการประชุมคณะกรรมการบริษัททุกครั้ง